section_heading: Radnja
paragraph_text: Mutant po imenu Nightcrawler pokušava ubiti predsjednika McKenna, no ubojstvo ipak ne čini, kada, čini se, shvati što zapravo radi. Jean se suočava s Cyclopsom, kojem priznaje kako ima loš osjećaj u vezi budućnosti. Nedugo potom, pojavljuje se i Wolverine, koji nakon što ništa nije pronašao kod jezera Alkali, hitno biva zamoljen da pazi na djecu u školi. Istovremeno, uz neke poteškoće, profesor Xavier uz pomoć Cerebra pronalazi Nightcrawlera, nakon čega šalje Storm i Jean da ga hitno pokupe. Ubrzo, one pronalaze Nightcrawlera koji dobrovoljno odlazi s njima, objašnjavajući im pri tom kako nije imao kontrolu nad svojim postupcima u Bijeloj kući. U međuvremenu, Cyclops i profesor Xavier posjećuju Magneta u njegovom plastičnom zatvoru, kako bi saznali je li na bilo koji način bio umiješan u napad na predsjednika. Čitajući Magnetov um, profesor Xavier otkriva kako je vladin tajni operativac po imenu William Stryker, izvlačio informacije iz Magnetovog uma. William Stryker i Lady Deathstrike postavljaju zamku, zamku u koju u konačnici bivaju uhvaćeni profesor Xavier i Cyclops. Istovremeno, počinje vojna invazija na školu, koja rezultira time da vojnici uspavljuju svakog mutanta na kojeg naiđu. Ipak, prije početka same invazije na školu, Siryn budi sve s jednim od svojih soničnih vriskova, nakon čega Wolverine i Colossus uspjevaju spasiti određen broj studenata. Nakon što Wolverine ostaje iza grupe studenata, kako bi se sukobio s napadačima, on otkriva kako te iste napadače predvodi William Stryker. Taj isti Stryker, u trenutku suočavanja, nudi Wolverinu istinu o njegovoj prošlosti, no prije nego što Wolverine uspjeva na tu ponudu odgovoriti, Iceman stvara debeli zid leda između njih.